L-investigaturi internazzjonali li qed ifittxu għall-ajruplan tal-Malaysia Airlines qalu li xi materjal li daħal fil-kosta jista’ jkun fdal tal-Boeing 777. Bħalissa qed jeżaminaw ritratti tal-oġġetti, li jinsabu fil-kustodja tal-pulizija, biex jistabbilixxu jekk dan hux il-każ. L-Awstraljani infurmaw lill-Gvern Malasjan bl-aħħar żvilupp. Aktar kmieni kien irrapportat li wara seba’ ġimgħat mingħajr ebda ħjiel, l-investigaturi qegħdin jistħarrġu l-possibilità li l-Boeing 777 jista’ ma waqax fl-Oċean Indjan iżda fuq l-art jew inkella saħansitra għamel inżul ta’ emerġenza x’imkien. Huma qalu lil New Straits Times , li jekk it-tfittxija ma trendi xejn, fi ftit jiem oħra jkollhom jeżaminaw possibiltajiet oħra. Sadanittant, it-tfittxija fl-Oċean Indjan trid tkompli. Huma ammettew li hija assurda l-possibiltà li xi pajjiż speċifiku qed jaħbi l-ajruplan meta hawn tfittxija hekk vasta. Kalkoli li sart mill-Inmarsat u l-fergħa Ingliża tal-organizzazzjoni li tinvestiga inċidenti tal-ajru jsostnu li l-Boeing qiegħed fl-oċean x’imkien 1.500 mil lil hinn minn Perth. Iżda l-investigazzjoni ma pprovdiet ebda dettalji – la d-direzzjoni, la kemm kien għoli u anqas b’kemm kien miexi . Fil-bidu tax-xahar, gazzetta Russa ħabbret li l-ajruplan inħataf minn “terroristi mhux magħrufa” u ttieħed l-Afganistan fejn l-ekwipaġġ u l-passiġġieri qed jinżammu ostaġġi. Il-gazzetta, Moskovsky Komsomolets , tattribwixxi l-aħbar lil imkejjen Russi. Dawn l-imkejjen qalulha li r-Russi jafu min hu t-terrorista li ta l-ordnijiet lill-bdoti. Dan jismu “Hitch”. Is-sors żied jgħid li “l-ajruplan jinsab fl-Afganistan, mhux bogħod minn Kandahar, ħdejn il-fruntiera mal-Pakistan”. Intqal li l-passiġġieri qasmuhom f’seba’ gruppi u qed jgħixu f’għarajjex iżda huma nieqsa mill-ikel. Għoxrin passiġġier Asjatiku jingħad li ttieħdu l-Pakistan. Qed jingħad li t-terroristi jridu li jibdew negozjati jew maċ-Ċina jew mal-Istati Uniti. L-ajruplan għeb fit-8 ta’ Marzu b’239 passiġġier u membri tal-ekwipaġġ. Żvilupp ieħor huwa li issa għadda żmien biżżejjed mill-għibien tal-ajruplan li l-avukati jistgħu jiftħu kawża kontra l-Boeing fil-qrati Amerikani u dan għaliex il-qraba tal-vittmi mhux jingħataw dettalji ta’ x’qed jiġri jekk ma jirrikorrux lejn il-qrati. Madankollu, fl-assenza tal-kaxxa s-sewda, ftit hemm ċans li l-qrati jagħtu dak li qed jitolbu l-avukati.